“Hokimlar ertadan har bir tez tibbiy va shoshilinch yordam bo‘limlariga borib, muammolarni o‘rganadi” — Shavkat Mirziyoyev

Shavkat Mirziyoyev 5-aprel kuni o‘tkazilgan videoselektor yig‘ilishida tez tibbiy yordam xizmati sohasidagi muammolarni bartaraf etishda hokimlarga topshiriqlar berdi. Bu haqda prezident matbuot kotibi xabar qildi.

“Bugun muhokama qilingan masalalarni joy-joyiga qo‘ysak, tibbiyot sohasini xalqqa yanada yaqin qilgan, odamlarimiz inson qadrini amalda sezishlari uchun katta qadam tashlagan bo‘lamiz. Shu bois viloyat, tuman va shahar hokimlari ertadan har bir tez tibbiy va shoshilinch yordam bo‘limlariga o‘zlari borib, ularning muammolarini o‘rganadi.
Viloyat hokimlari ikki hafta muddatda tez tibbiy va shoshilinch yordam xizmatlarini rivojlantirish bo‘yicha o‘zlarining hududiy dasturlarini qabul qilib, ijrosini tashkil etadi”, — degan prezident.